L'autor, advocat en matèria laboral, estudia la discapacitat com a situació legal i analitza la normativa internacional i estatal del treball, incidint en les bonificacions a la contractació de treballadors amb discapacitat i el treball protegit.
També estudia les característiques de les empreses especials de treball i els enclavaments laborals.
Aquesta guia descriu en què consisteix el Suport Actiu, un model orientat a les persones amb discapacitat intel·lectual i del desenvolupament per afavorir el seu desenvolupament personal en la vida diària i la qualitat de vida.
La peça clau és la interacció positiva (mitjançant el desglossament de les activitats, els diferents nivells de suport i el reforçament de la participació) i la planificació del suport actiu que s'ha d'adaptar a l'estil de vida de cada persona.
Aporta unes breus indicacions per iniciar un procés d'implementació de Suport Actiu.
La Càtedra UNESCO d'Habitatge de la Universitat Rovira i Virgili contextualitza les dades de l'informe del 2018 La accesibilidad de las viviendas en España des d'una perspectiva europea i les compara amb Alemània i Suècia (països representatius del model nòrdic) posant l'èmfasi en la situació de Catalunya.
Estudi sobre la realitat i els principis que regeixen les accions a favor de la inserció laboral de les persones amb discapacitat i necessitats especials.
Es presenten les dades de la situació d'ocupabilitat i atur a Catalunya envers la resta de l'estat espanyol i s'analitza les singularitats del sector català i les empreses i entitats que s'hi dediquen.
També es proposa un nou model d'integració sociolaboral que afavoreixi la viabilitat econòmica de les entitats contractants i els suports adaptats a les persones treballadores.
Estudi que revela dades i tendències sobre la realitat socioeducativa dels infants i joves sords a Espanya a partir d'una mostra representativa de famílies amb fills menors d'edat i joves d'entre 18 i 26 anys associats a FIAPAS, mitjançant un qüestionari en línia.
Identifica un perfil comunicatiu òptim per al desenvolupament verbal i les habilitats auditives lligades a la llengua oral, que afavoreix la escolta, la parla i la lectoescriptura, essencials per a la formació escolar i superior.
Estudi que aporta una perspectiva rigorosa sobre l'afectació psicològica associada a la COVID-19, el confinament i la crisi social i econòmica en la població espanyola, mitjançant les metodologies d'entrevista i enquesta.
L'objectiu és explorar els efectes psicològics derivats a nivell poblacional (emocionals, cognitius i conductuals) tenint en compte les variables socioeconòmiques, sociodemogràfiques i de salut, i la resposta psicològica.
Manual sobre la neuropsicologia de la discapacitat intel·lectual associada a alteracions genètiques.
Es descriuen els aspectes genètics, cognitius i conductuals de les diferents síndromes amb causa genètica coneguda i identifica les característiques fenotípiques de cadascuna d'elles, com per exemple la trisomia 21, associada a la Síndrome de Down, la més coneguda.
Manual que ofereix pautes d'afrontament per conviure amb la persona amb trastorn límit de la personalitat.
El familiar cuidador o proper trobarà estratègies de gestió per a les situacions més problemàtiques i estressants, i per afrontar l'impacte emocional i el patiment que sovint se'n deriva.
Recull de casos clínics en atenció precoç d'infants amb trastorns metabòlics, genètics, evolutius i del comportament (síndrome de Down, síndrome del cromosoma X fràgil, retard evolutiu i retard en el llenguatge), que orienten en la intervenció pràctica per a la millora del desenvolupament de l'infant i de la dinàmica familiar.
Manual que aborda les malalties neurodegeneratives des de la vessant de la qualitat de vida.
Reuneix els continguts teòrics per a l'atenció logopèdica aplicats en l'Alzheimer, les demències frontotemporals i l'esclerosi múltiple, a partir de propostes de tractament centrades en el pacient.
L'autora, metge i investigadora, desenvolupa aquest programa en 8 passos per aplicar la pràctica del mindfulness en el tractament del TDAH.
L'objectiu és ajudar a comprendre com funciona el cervell i fer ús de l'entrenament conscient –com és la meditació, l'escolta reflexiva o l'autogestió emocional– per fer front als desafiaments propis del trastorn.
Còmic adaptat de l'obra homònima de Ricard Ruiz Garzón, publicada el 2005, que recollí testimonis reals de persones amb malaltia mental.
En aquesta edició s'inclouen cinc històries de persones que pateixen esquizofrènia, on s'il·lustra de forma molt representativa la malaltia i les dificultats que se'n deriven, com per exemple, l'estigma social.
Hi participen 35 investigadors que revisen a fons aspectes del treball i l'ocupació de les persones amb discapacitat a Espanya.
Aquest manual s'adreça als professionals especialistes o no en salut mental, de l'àmbit de la medicina d'atenció primària, infermeria, treball social o educació, per a orientar-los, amb estratègies útils i pràctiques, en la detecció de problemes psicològics i de salut mental perquè puguin contribuir a la millora del benestar emocional i mental de les persones ateses.
Les conclusions d'aquest estudi, que té com a objectiu conèixer la situació social de les persones sordes immigrants a Espanya i les seves necessitats i dificultats d'inclusió, indiquen que vuit de cada deu persones sordes immigrants s'han sentit discriminades per la seva discapacitat i per la seva condició social, situació que es dóna amb més freqüència en l'àmbit laboral, administratiu i en l'atenció sanitària.
També es posa de manifest la situació de vulnerabilitat de les dones sordes immigrants i la seva dificultat per a la inclusió.
Amb motiu del 40è aniversari d'Osonament, l'obra rememora la trajectòria de l'atenció a la salut mental a la comarca d'Osona i la gran transformació i consolidació de la xarxa integrada.
Aporta dades, estadístiques, opinions d'especialistes, anècdotes i testimonis personals de pacients, familiars i professionals.
Història de la psiquiatria i de les concepcions de la salut mental al llarg dels anys.
A l'obra s'afirma que les concepcions que l'han representada només es poden comprendre entenent els canvis experimentats per les societats i el que aquestes societats han requerit de l'atenció psiquiàtrica.
Catàleg de les obres presentades en la 13a edició de la iniciativa, a càrrec de persones vinculades als recursos de salut mental, que és un reflex dels beneficis positius de l'art teràpia.
La creació artística permet desenvolupar capacitats com l'autoestima, la concentració, la perseverança, la connexió amb el propi cos i les emocions.
Montserrat Trueta, a l'epíleg d'aquest llibre que és un recull d'articles del seu fill que té la síndrome de Down, conclou: "Diuen que la persona que no ho ha tingut fàcil i que ha lluitat, esdevé una persona més forta i més sensible a les dificultats dels altres.
Aquest és el cas de l'Andy que, a través dels seus escrits, intenta transmetre esperança i sobretot alegria a les famílies i a les persones com ell".
Manual que, amb un llenguatge planer, reflexiona sobre la sexualitat de les persones amb discapacitat mental i incideix en conceptes com l'autodeterminació, la sobreprotecció, el consentiment, la intimitat i la necessitat d'establir relacions personals.
Guia per a la resolució de dilemes ètics en l'àmbit de la salut mental, a partir de l'anàlisi de nombrosos exemples reals i d'acord amb la legislació i els codis ètics vigents.
El propòsit és aconseguir que els coneixements teòrics esdevinguin un mètode de treball sistemàtic per exercir una praxis adequada.
Relats de vivències personals que parlen de l'estigma que envolta la salut mental.
Situacions quotidianes, relacions familiars, problemes laborals, etc., que són reclams de patiment, d'esperança i de lluita.
Les històries van ser publicades a la pàgina web de l'entitat Obertament, recollides en aquest format per visibilitzar i conscienciar sobre els efectes de l'estigma i per promoure la tolerància, la sensibilització i el respecte envers les persones que pateixen malaltia mental.
La vulnerabilitat al rebuig és present en dues patologies: la dependència emocional i el trastorn límit de la personalitat.
L'autor analitza els símptomes i l'ansietat que conformen la por al rebuig i proporciona pautes d'autoajuda i consells dirigits als professionals, per a la intervenció psicoterapèutica des del punt de vista afectiu i motivacional.